Page:Dominie depos'd.pdf/22

 To tell the truth now, Maggy dang

O’ customers she had a bang;

For lairds an’ sutors a’ did thrang

To drink badeen;

The barn an’ yard was aft sae thrang

We took the green.

And there by dizens we lay down,

Syne sweetly ca’d the healths a-roun’,

To bonny lasses, black and brown,

As we loo’d best;

In bumpers we dull cares did drown,

An’ took our rest.

When in our pouch we found some clinks,

An’ took a turn o’er Bruntsfield Links,

Aften in Maggy’s, at Hay jinks,

We guzzl’d cruds,

Till we cou’d scarce, wi’ hale-out drinks,

Cast aff our duds.

We drank, an’ drew an’ fill’d again,

O wow! but we were blyth an’ fain:

When ony had their count mistane,

O it was nice,

To hear us a’ cry, Pick your bane,

An’ spell your dice.

Fou close we us’d to drink an’ rant,

Until we did baith glowr and gaunt,

An’ pish, an’ spew, an’ yesk, an’ maunt,

Right swash I trow,

Then aff auld stories we did chant,

Whan we were fu’.